Μπαρ-συρ-Ωμπ

Το Μπαρ-συρ-Ωμπ (γαλλικά: Bar-sur-Aube) είναι γαλλική κοινότητα, υπονομαρχία του νομού Ωμπ στην περιοχή Γκραντ Εστ, στα βορειοανατολικά της Γαλλίας.

Έχει πληθυσμό 4.950 κατοίκους (2016) και είναι το κέντρο της ευρύτερης αστικής περιοχής με 8.651 κατοίκους.

Περιτριγυρισμένη από τους λόφους και τους αμπελώνες της Καμπανίας, η πόλη διασχίζεται από τον ποταμό Ωμπ, από τον οποίο προέρχεται το όνομά της.

Οι κάτοικοι του ονομάζονται Μπαραλμπέν ή Μπαρσυρωμπουά (ζ).

Τοπωνυμία 
Το ρωμαϊκό όνομα της πόλης ήταν Segessera. Η περιοχή αναφέρεται με τη μορφή του Castro barro τον 7ο αιώνα και Barri villa το 932.

Το Bar προέρχεται από ένα γαλατικό όρο που σημαίνει «κορυφή» και είναι ίσως ακόμη παλαιότερος (προ-γαλατικός). 

Η πόλη εμφανίζεται με το σημερινό της όνομα Μπαρ-συρ-Ωμπ στον χάρτη Κασινί του 1750.

Γεωγραφικά στοιχεία 

Το Μπαρ-συρ-Ωμπ βρίσκεται στα νοτιοανατολικά του νομού Ωμπ, στη διοικητική περιοχή Γκραντ-Εστ, σε απόσταση 236 χιλιομέτρων (οδικώς) νοτιοανατολικά του Παρισιού και 35 χιλιόμετρα νοτιοανατολικά της Τρουά, της πρωτεύουσας του νομού Ωμπ.

Η πόλη είναι χτισμένη στις όχθες του ποταμού Ωμπ σε υψόμετρο 165 μέτρων. Ο ποταμός Μπρες ρέει επίσης μέσω της κοινότητας προερχόμενος από τα βορειοανατολικά και σχηματίζοντας ένα μικρό τμήμα των βόρειων συνόρων πριν από τη συμβολή του στον Ωμπ στο βορειοδυτικό άκρο της κοινότητας.

Το Μπαρ-συρ-Ωμπ  είναι μία από τις δύο υπονομαρχίες του νομού Ωμπ, η άλλη είναι το Νοζάν-συρ-Σεν και βρίσκεται στα ανατολικά του νομού. Έχει πληθυσμό 4.950 κατοίκους (2016) και είναι το κέντρο της ευρύτερης αστικής περιοχής με 8.651 κατοίκους.

Έχει έκταση 16,27 τετραγωνικά χιλιόμετρα. Στα βόρεια της πόλης βρίσκεται το Περιφερειακό Φυσικό Πάρκο του δάσους του Οριάν, ένα από τα πρώτα φυσικά πάρκα που δημιουργήθηκαν στη Γαλλία.

Ιστορία

Αρχαιότητα 

Η ύπαρξη του Μπαρ-συρ-Ωμπ αρχίζει από την αρχαιότητα. Υπάρχουν υπολείμματα ενός οχυρού (oppidum) από την εποχή του Σιδήρου. Ένα νόμισμα με παράσταση αλόγου στο όνομα του Τογκιρίξ (αρχηγού των Λιγκόνων) ανακαλύφθηκε στο λόφο Σαιντ-Ζερμαίν.

Στους ρωμαϊκούς χρόνους η πόλη εμφανίζεται στον χάρτη του Πόιτινγκερ με το όνομα Segessera. Κάποια ερείπια του 1ου έως τον 4ο αιώνα, συμπεριλαμβανομένων ερειπίων βιλών, έχουν ανακαλυφθεί στην πόλη και τις γύρω περιοχές. Η Segessera φαίνεται ότι ανήκε στην επικράτεια του γαλατικού λαού των Λιγκόνων.

Η πόλη καταστράφηκε από τον Αττίλα. Μετά τη διαίρεση του βασιλείου από τους γιους του Κλοβίς, η πόλη έγινε μέρος της Αυστρασίας.

Μεσαίωνας 

Τον 9ο αιώνα, κατά την εποχή του Καρόλου του Φαλακρού εκδόθηκαν πολλά νομίσματα με το όνομα της πόλης στο πίσω μέρος. 

Κατά τη διάρκεια της περιόδου των κομήτων της Καμπανίας, η πόλη γνώρισε μεγάλη ευημερία λόγω της γεωγραφικής της θέσης μεταξύ Φλάνδρας και Ιταλίας, ευρισκόμενη στο σταυροδρόμι πολλών δρόμων και υδάτινων οδών. Ήταν μία από τις πόλεις όπου γίνονταν οι εμποροπανηγύρεις της Καμπανίας, όπου έμποροι από τη Φλάνδρα και την Ιταλία αντάλλασσαν προϊόντα της Ανατολής, μπαχαρικά και μετάξι με κλωστοϋφαντουργικά προϊόντα και πρώτες ύλες από τη Βόρεια Ευρώπη. 

Στη συνέχεια η πόλη, όπως και όλη η κομητεία της Καμπανίας, εντάχθηκε στο στέμμα της Γαλλίας. Το 1318 ο Φίλιππος Ε΄ της Γαλλίας πούλησε την πόλη στον Ζακ ντε Κρουά, οι κάτοικοι κατάφεραν να εξαγοράσουν την ελευθερία τους και εξασφάλισαν ότι ο βασιλιάς δεν θα μπορούσε στο εξής να πουλήσει ή να μεταβιβάσει τα εδάφη.

Νεότερη και σύγχρονη εποχή 

Όταν το 1544 ο Κάρολος Κουίντος πολιόρκησε την πόλη Σαιν-Ντιζιέ, οι κάτοικοι των κοντινών χωριών ήρθαν υπό την προστασία του. Η πόλη επλήγη από την πανούκλα το 1636. Το 1862 κατεδαφίστηκαν οι οχυρώσεις και τη θέση τους πήρε φαρδιά λεωφόρος.

Η κοινότητα στάθηκε ευνοϊκά απέναντι στη γαλλική επανάσταση, πολλά μοναστήρια εξαφανίστηκαν εκείνη την εποχή. Έγινε η πρωτεύουσα της περιοχής από το 1790 έως το 1800.

Η πόλη και η γύρω περιοχή ήταν η σκηνή της μάχης του Μπαρ-συρ-Ωμπ προς το τέλος της ναπολεόντειας εποχής, στις 27 Φεβρουαρίου 1814.

Το 1911 η εξέγερση των αμπελουργών έφερε αντιμέτωπους τους αμπελουργούς του νομού Ωμπ και τους εμπόρους και αμπελουργούς του νομού Μαρν για τη χρήση της Ελεγχόμενης ονομασίας προέλευσης «Champagne».

Οικονομία 

 Η βιομηχανία κανναβιού είναι ιδιαίτερα ανεπτυγμένη στο Μπαρ-συρ-Ωμπ και αναπτύσσεται σταθερά εδώ και πολλά χρόνια.
 Κατασκευή επίπλων
 Επεξεργασία μετάλλων (σφυρηλάτηση, μηχανική κατεργασία) για την αεροδιαστημική βιομηχανία, οπλισμό, γεωργικά μηχανήματα, ιατρική (προσθετική), κλπ.
 Γύρω από την πόλη υπάρχουν πολλοί αμπελώνες, που ειδικεύονται στην σαμπάνια.

Αξιοθέατα-Τουρισμός 
Το Μπαρ-συρ-Ωμπ έχει τιμηθεί με την ετικέτα Τρία λουλούδια από το Εθνικό Συμβούλιο Ανθισμένων Πόλεων και Χωριών. Το Γραφείο Τουρισμού διοργανώνει ξεναγήσεις της πόλης.

Παραπομπές

Εξωτερικοί σύνδεσμοι 
 Η επίσημη ιστοσελίδα της πόλης (γαλλικά)
 Η ιστοσελίδα του Γραφείου Τουρισμού (γαλλικά)

Πόλεις της Καμπανίας-Αρδεννών
Πόλεις της Γαλλίας